פירוש נוסף ערך זה עוסק בעיר ברצועת עזה. אם התכוונתם למשמעות אחרת, ראו ג'באליה (פירושונים).

**ג'באליה** (בערבית: **جباليا**, תעתיק מדויק: ג'באליא) היא עיר בצפון רצועת עזה, כ-4 ק"מ צפונית לעיר עזה. במקורה הייתה עיירה קטנה שתושביה באו מהרי חברון ומכאן שמה ("ההרריים" בעברית), שלידה הוקם מחנה הפליטים ג'באליה לפליטים פלסטינים ממלחמת העצמאות ב-1948. 

על פי הלשכה הפלסטינית המרכזית לסטטיסטיקה, נכון לשנת 2017 מונה אוכלוסיית העיר כ-172,704 נפש.

למעשה, קיים רצף של שטח בנוי בין העיירה בית לאהיא הנמצאת בצפון רצועת עזה ובין העיר עזה. מדרום לבית לאהיא נמצא מחנה הפליטים ג'באליה. מדרום לו העיר ג'באליה, בדרום ג'באליה עִזְבְּת עבד רבו המזרחית לעיר עזה והעיירה נזלה.

היסטוריה
--------

אזור ג'באליה היה ידוע במאות השנים האחרונות באדמתו הפורייה ובעצי ההדרים שגדלו בו. מושל עזה הממלוכי, האמיר סנג'ר אלג'אולי, בנה במאה ה-13 במקום מסגד ממנו שרדו פורטיקו וצריח. שאר חלקי המסגד נבנו מחדש במאה ה-20. הפורטיקו מורכב משלוש ארקדות הנתמכות בארבעה עמודים. לאחרונה, נתגלו במקום שרידי בית קברות מהתקופה הרומית והביזנטית ושרידי כנסייה ביזנטית הכוללת פסיפס ובו ציורי בעלי חיים, ציפורים, צמחים וכתובות שונות.

ב-1957 מנתה אוכלוסיית הכפר, יחד עם כפר נזלה הסמוך מצפון-מערב, כ-6,000 נפש ופרנסת רוב התושבים הייתה על חקלאות ומיעוטם על דיג.

בשנת 1997 הוקם בעיר בית החולים אל-עוודה.

ב-1 בנובמבר 2005 חיסלה ישראל בסיכול ממוקד את פאזי אבו קריע, מפקד ג'באליה בארגון חמאס שהיה מעורב בפיגוע בנמל אשדוד, (יחד עם בכיר גדודי חללי אל-אקצא חסן מדהון).

ב-15 בינואר 2009, במהלך מבצע "עופרת יצוקה", תקפה ישראל מהאוויר את ביתו של איאד סיאם בשכונה. בתקיפה נהרגו סיאם, פעיל חמאס בכיר; אחיו, סעיד סיאם, ממנהיגי חמאס שהיה היעד לתקיפה; וסלאח אבו שראח, ראש מנגנון בטחון הפנים של חמאס.

ב-16 בינואר, יום למחרת, אירעה התקרית שבה הופגז בשכונה ביתו של הרופא עז א-דין אבו אל-עייש בטעות, בידי כוח שריון ישראלי. בדיעבד קבע בית המשפט הישראלי, כי הנזק הגדול בביתו נגרם גם כתוצאה מחימוש שהוסלק בבית בידי ארגוני הטרור ושלא בידיעת בעל הבית, אך דחה את תביעת הנזיקין שהגיש בעניין זה נגד משרד הביטחון הישראלי בשל מותן של שלוש בנותיו ופציעתה של אחרת בתקרית זו.

בסוף החודש, לאחר כניסת הפסקת האש לתוקף, החלו בצפון הרצועה מעשי איבה בין חמאס לפת"ח. במהלך אירועים אלה נורה ברגליו בג'באליה, עומר חדורה, קצין לשעבר במשטרה הפלסטינית.

ב-13 באוקטובר 2012 ביצעה ישראל סיכול ממוקד ברחוב סואן במרכז השכונה, והרגה את הישאם אל-סעדני טרוריסט שהיה חבר מייסד של מועצת השורא של לוחמי הג'יהאד בסביבות ירושלים ברצועת עזה ומנהיג "צבאות הייחוד והג'יהאד בפלסטין", סניף של אל-קאעדה, ברצועה. בפעולה נהרג גם אשרף אל-סבאח.

ב-31 באוקטובר 2023 ביצעה ישראל סיכול ממוקד באברהים ביארי, מפקד גדוד מרכז ג'באליה של החמאס, שהיה אחראי על שילוח מחבלי נוח'בה לישראל במתקפת הפתע על יישובי עוטף עזה ב-7 באוקטובר של אותה שנה. ביארי היה גם מעורב בפיגוע בנמל אשדוד, בהכוונת ירי רקטי לעבר ישראל במשך שני עשורים ובתכנון פיגועים רבים. במלחמת חרבות ברזל נערכו בג'באליה קרבות קשים בין כוחות צה"ל למחבלי חמאס שבסיומם כוחות צה"ל הרגו מאות מחבלים והשתלטו על מעוז חמאס בעיר, שם תפסו חומר מודיעיני רב. 

במלחמת חרבות ברזל, במהלך קרב ג'באליה כבשה ישראל את ג'באליה, וב-19 בדצמבר 2023 הכריזה אוגדה 162 על סיום כיבוש השכונה.

ערים תאומות
-----------

* הולנדהולנד חרונינגן, הולנד

ראו גם
------

* ג'באליה (יפו) - שכונה ביפו שהקימו יוצאי ג'באליה העזתית. לאחר שננטשה במלחמת העצמאות שונה שמה לגבעת עלייה.

קישורים חיצוניים
----------------

ויקישיתוף מדיה וקבצים בנושא **ג'באליה** בוויקישיתוף
* 

* אתר האינטרנט הרשמי של ג'באליה

הערות שוליים
------------

1. ↑  צבי אילן, "עזה", עמ' 277 ב**נופים ואתרים**, הוצאת משרד הביטחון, 1973
2. ↑  נפתחה מועצה כפרית בכפר ג'בליה, דבר, 18 בינואר 1957
3. ↑  עלי ואקד וחנן גרינברג, חיסול ברצועה: נהרג האחראי לפיגוע באשדוד, באתר ynet, 1 בנובמבר 2005.
4. ↑  רוני שטיינברג, "חוסל שר הפנים של חמאס סעיד סיאם", באתר News1‏, 15 בינואר 2009
5. ↑  אמיר בוחבוט ועמית כהן, "רצועת עזה: חוסל שר הפנים של חמאס סעיד סיאם", באתר nrg, ‏15 בינואר 2009
6. ↑  המבשר, המוסף השבועי, 30 בינואר 2009, עמ' 7.
7. ↑  יואב זיתון, הקשירות במרתף השבויים, דלת המסתור בבית סינוואר: "הושלם כיבוש ג'באליה", באתר ynet, 19 בדצמבר 2023

| עזה |
| --- |
| 

|  |
| --- |
| 
imagemap\_invalid\_title
לחצו על המיקום המתאים במפה לניווט |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009294039605171
* LCCN: nr2006011910
* VIAF: 144717857
* WorldCat (עם VIAF): 144717857

 |